Polonia s-a raliat iniţiativei cehe privind procurarea de obuze de artilerie în afara UE pentru Ucraina
Polonia s-a raliat iniţiativei cehe pentru procurarea a 800.000 de obuze de artilerie pentru Ucraina de la ţări din afara Uniunii Europene, a anunţat joi ministrul polonez al afacerilor externe Radoslaw Sikorski, informează dpa, transmite Agerpres.
Varşovia doreşte nu doar să ofere sprijin financiar, ci de asemenea să ajute cu logistica, a spus Sikorski în timpul unei întâlniri cu omologii săi ceh, ungar şi slovac, în cadrul aşa numitului format Grupul Vişegrad.
Scopul este de a duce muniţii acolo unde este nevoie de ele, în prima linie, a explicat Sikorski.
Ministrul de externe al Ungariei, Peter Szijjarto, a reiterat în mod ferm că ţara sa nu va fi implicată în această iniţiativă. El a spus că Ungaria nu a furnizat Ucrainei arme până acum şi nu va furniza nici pe viitor.
La rândul său, omologul slovac Juraj Blanar, şi-a exprimat convingerea că războiul din Ucraina nu are o soluţie militară.
Optsprezece ţări au promis deja fonduri pentru iniţiativa cehă, printre care Germania, Franţa, Canada şi Norvegia.
Preşedintele ceh Petr Pavel a declarat în timpul Conferinţei de Securitate de la Munchen, la mijlocul lui februarie, că aproximativ o jumătate de milion de obuze cu calibrul 155 mm şi 300.000 de obuze cu calibrul 122 mm au fost deja contractate în afara Uniunii Europene.
Ucraina se plânge de luni de zile în legătură că o diminuare tot mai mare a rezervelor de muniţii de artilerie care să fie folosite în apărarea sa împotriva agresiunii ruse.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank